CELEX: 32017D0759
Language: lt
Date: 1493337600000
Title: 2017 m. balandžio 28 d. Komisijos įgyvendinimo sprendimas (ES) 2017/759 dėl bendrų protokolų ir duomenų formatų, kuriuos turi naudoti oro vežėjai, perduodami PNR duomenis informacijos apie keleivius skyriams

29.4.2017   
            
            
               LT
            
            
               Europos Sąjungos oficialusis leidinys
            
            
               L 113/48
            
         KOMISIJOS ĮGYVENDINIMO SPRENDIMAS (ES) 2017/759
   2017 m. balandžio 28 d.
   dėl bendrų protokolų ir duomenų formatų, kuriuos turi naudoti oro vežėjai, perduodami PNR duomenis informacijos apie keleivius skyriams
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2016 m. balandžio 27 d. Europos Parlamento ir Tarybos direktyvą (ES) 2016/681 dėl keleivio duomenų įrašo (PNR) duomenų naudojimo teroristinių nusikaltimų ir sunkių nusikaltimų prevencijos, nustatymo, tyrimo ir patraukimo už juos baudžiamojon atsakomybėn tikslais (1), ypač į jos 16 straipsnio 3 dalį,
   kadangi:
   
               (1)
            
            
               Direktyva (ES) 2016/681 reikalaujama, kad Komisija parengtų bendrų protokolų ir tinkamų duomenų formatų, kuriuos turi naudoti oro vežėjai, perduodami keleivių duomenų įrašų (PNR) duomenis valstybėms narėms, sąrašą. Oro vežėjai turi iš to sąrašo pasirinkti bendrą protokolą ir duomenų formatą, kuriuos ketina naudoti, ir pranešti apie juos valstybėms narėms;
            
         
               (2)
            
            
               tame sąraše turėtų būti atsižvelgiama į esamą pramonės padėtį, kad Direktyvą (ES) 2016/681 būtų galima greitai įgyvendinti ir sumažinti neigiamą ekonominį poveikį oro vežėjams. Bet kuriuo atveju sąraše nurodytomis galimybėmis turėtų būti užtikrinama, kad PNR duomenys būtų perduodami saugiai ir patikimai;
            
         
               (3)
            
            
               smulkūs oro vežėjai, nevykdantys skrydžių pagal konkrečius bei viešus grafikus ir neturintys reikiamos techninės infrastruktūros priede nurodytiems duomenų formatams ir perdavimo protokolams naudoti, turėtų būti atleisti nuo prievolės naudoti tuos formatus ir protokolus. Valstybės narės ir šie oro vežėjai turėtų dvišaliu lygmeniu susitarti dėl elektroninių priemonių, kurias jie turėtų naudoti, kad galėtų pakankamai saugiai perduoti PNR duomenis;
            
         
               (4)
            
            
               Direktyvos (ES) 2016/681 17 konstatuojamojoje dalyje nustatyta, kad priimant oro vežėjų valstybėms narėms teikiamiems PNR duomenims perduoti tinkamus duomenų formatus turėtų būti remiamasi Tarptautinės civilinės aviacijos organizacijos (ICAO) gairėmis dėl PNR;
            
         
               (5)
            
            
               PNRGOV duomenų formatas yra pripažintas tarptautinis PNR duomenų perdavimo formatas, bendrai plėtojamas vyriausybių, oro vežėjų ir paslaugų teikėjų, remiant Tarptautinei oro transporto asociacijai (IATA), ICAO ir Pasaulio muitinių organizacijai (PMO). PNRGOV duomenų formatas turėtų atitikti PMO, IATA ir ICAO API ir PNR ryšių palaikymo komiteto patvirtintas ir paskelbtas Keitimosi keleivių ir oro uostų duomenimis standartų (PADIS) EDIFACT ir XML diegimo gaires, skirtas PNRGOV pranešimams;
            
         
               (6)
            
            
               UN/EDIFACT PAXLST – tai išankstinės informacijos apie keleivius (API) duomenų perdavimo formatas. Jis turėtų būti naudojamas pagal Direktyvos (ES) 2016/681 8 straipsnio 2 dalį perduodant API duomenis, kuriuos oro vežėjai renka vykdydami įprastą veiklą, tačiau nesaugo tokiomis pat techninėmis priemonėmis kaip kitų PNR duomenų;
            
         
               (7)
            
            
               dauguma oro vežėjų, perduodami keleivių duomenis nacionalinėms valdžios institucijoms, šiuo metu naudoja du protokolus: IBM MQ protokolą ir IATA B tipo protokolą;
            
         
               (8)
            
            
               IBM MQ protokolas yra bendrovės IBM patentuotas produktas, kuriuo užtikrinama, kad vientisas pranešimas būtų pristatytas saugiai ir patikimai ir nebūtų prarasta informacijos, o informacijos mainams tarp taikmenų, sistemų, paslaugų ir rinkmenų palengvinti šiame protokole naudojamos pranešimų eilės;
            
         
               (9)
            
            
               B tipo pranešimų sistema yra IATA sistema, kuria naudojasi oro transporto ir kelionių pramonės subjektai tarpusavio ir dvišaliai komunikacijai. Oro transporto pramonės nuomone, tai labai patikima ir saugi sistema, tinkama svarbiausioms funkcijoms vykdyti;
            
         
               (10)
            
            
               ne visi oro vežėjai galėtų greičiau nei per 4–5 metus įdiegti ir pritaikyti kitus perdavimo protokolus, nei jų naudojami dabar;
            
         
               (11)
            
            
               Direktyvos (ES) 2016/681 16 straipsnio 2 dalyje nustatyta, kad praėjus vieniems metams po šio įgyvendinimo sprendimo priėmimo oro vežėjai turėtų gebėti naudoti bent vieną iš jame nustatytų duomenų formatų ir perdavimo protokolų;
            
         
               (12)
            
            
               Įgyvendinimo sprendime turėtų būti atitinkamai atsižvelgiama į esamą pramonės padėtį ir numatoma galimybė oro vežėjams toliau naudoti, taip pat ir įgyvendinant Direktyvą (ES) 2016/681, tuos duomenų formatus ir perdavimo protokolus, kurie šiuo metu pramonėje laikomi įprastais;
            
         
               (13)
            
            
               taip pat reikėtų kuo labiau skatinti naudoti atvirojo standarto duomenų formatus ir perdavimo protokolus, įskaitant Europos standartus;
            
         
               (14)
            
            
               šiuo metu Komisija, visų pirma pagal Europos infrastruktūros tinklų priemonę (EITP), skatina naudoti AS4 protokolą. Todėl šis protokolas turėtų būti nurodytas kaip galimas IBM MQ ir IATA B tipo protokolų pakaitalas;
            
         
               (15)
            
            
               pramonė ir valstybės narės turėtų būti skatinamos kartu su tarptautiniais partneriais, ICAO ir PMO imtis reikiamų priemonių, kad į tarptautiniu mastu pripažintus pavyzdinius protokolus, naudojamus oro vežėjams perduodant PNR duomenis valstybių narių informacijos apie keleivius skyriams, būtų įtraukti tinkami atvirojo standarto protokolai;
            
         
               (16)
            
            
               todėl šį įgyvendinimo sprendimą reikėtų peržiūrėti per ketverius metus nuo jo priėmimo, kad būtų galima apsvarstyti galimybę patentuotus produktus pakeisti atvirojo standarto perdavimo protokolais. Be to, per tą peržiūrą turėtų būti apsvarstyta galimybė įtraukti bet kokius esamų PNRGOV ir EDIFACT PAXLST formatų pakeitimus ir galimus API pranešimų XML standartų pakeitimus;
            
         
               (17)
            
            
               valstybės narės taip pat galėtų apsvarstyti galimybę patvirtinti oro vežėjams, kad jų perduoti PNR duomenys gauti (naudojant ACKRES pranešimus). Toks sprendimas turėtų būti pagrįstas oro vežėjo ir valstybės narės dvišaliu susitarimu, kaip rekomenduoja IATA;
            
         
               (18)
            
            
               šiame sprendime nustatytos priemonės atitinka Direktyvos (ES) 2016/681 17 straipsnio 1 dalyje nurodyto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Bendri protokolai ir tinkami duomenų formatai
   1.   Perduodami PNR duomenis valstybių narių informacijos apie keleivius skyriams pagal Direktyvą (ES) 2016/681 oro vežėjai naudoja vieną iš duomenų formatų ir perdavimo protokolų, išvardytų šio sprendimo priedo 1 ir 2 punktuose.
   2.   Jei oro vežėjai išankstinę informaciją apie keleivius (API), nurodytą Direktyvos (ES) 2016/681 8 straipsnio 2 dalyje, perduoda atskirai nuo to paties skrydžio perduodamų PNR duomenų, jie naudoja šio sprendimo priedo 3 punkte nurodytą duomenų formatą.
   3.   Nukrypdami nuo 1 ir 2 dalių oro vežėjai, nevykdantys ES išorės ir ES vidaus skrydžių pagal konkretų bei viešą grafiką ir neturintys reikiamos infrastruktūros priede išvardytiems duomenų formatams ir perdavimo protokolams naudoti, perduoda PNR duomenis elektroninėmis priemonėmis, kuriomis užtikrinamos pakankamos techninio saugumo priemonių garantijos ir dėl kurių oro vežėjas ir atitinkama valstybė narė turi susitarti dvišaliu lygmeniu.
   2 straipsnis
   Peržiūra
   1.   Komisija peržiūri šį įgyvendinimo sprendimą iki 2021 m. balandžio 28 d. Per peržiūrą visų pirma apsvarstoma galimybė naudoti vien tik atvirojo standarto perdavimo protokolus arba jais papildyti esamus protokolus, užtikrinant, kad jie būtų suderinti su tarptautiniais standartais ir gerosios praktikos pavyzdžiais.
   2.   Atsižvelgdama į šios peržiūros rezultatus Komisija gali priimti šio sprendimo pakeitimus.
   3 straipsnis
   Įsigaliojimas
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2017 m. balandžio 28 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 119, 2016 5 4, p. 132.
   
      PRIEDAS
      1.   PNR duomenims perduoti naudojami duomenų formatai
      
      
                  —
               
               
                  EDIFACT PNRGOV, kaip apibūdinta EDIFACT diegimo gairėse; valstybės lygmens ar kitoms valdžios institucijoms eksportuojami PNR duomenys; PNRGOV pranešimų 11.1 ar vėlesnė versija;
               
            
                  —
               
               
                  XML PNRGOV, kaip apibūdinta XML diegimo gairėse; valstybės lygmens ar kitoms valdžios institucijoms eksportuojami PNR duomenys; PNRGOV pranešimų 13.1 ar vėlesnė versija.
               
            2.   PNR duomenims perduoti naudojami perdavimo protokolai
      
      
                  —
               
               
                  IBM MQ;
               
            
                  —
               
               
                  IATA B tipo protokolas;
               
            
                  —
               
               
                  OASIS ebMS 3.0 standarto AS4 profilio 1.0 versija, paskelbta 2013 m. sausio 23 d. AS4 diegiamas pagal e-SENS AS4 profilį, parengtą pagal e-SENS didelio masto bandomąjį projektą; esamas identifikatorius ir versija: „PR – AS4 – 1.10“. Nuo 2017 m. šios diegimo gairės bus toliau tvarkomos ir tobulinamos pagal Europos infrastruktūros tinklų priemonę.
               
            3.   Duomenų formatai, naudojami API duomenims perduoti atskirai nuo PNR pranešimų
      
      
                  —
               
               
                  EDIFACT PAXLST, kaip apibūdinta PMO, IATA ir ICAO keleivių sąrašo pranešimo (PAXLST) diegimo gairių 2003 m. ar vėlesnėje versijoje.